গত শনিবার মারাদোনার জন্মদিন ছিল। জন্মদিনে বিরাট পার্টিরও আয়োজন করেছিলেন মেক্সিকো বিশ্বকাপের মহানায়ক। অনেকে এসেছিলেন। আবার অনেকে আসেননি। এঁদের মধ্যে মারাদোনার মেয়েরাও রয়েছেন। তাঁরা মারাদোনার জন্মদিনের পার্টিতে আসেননি। যদিও তাঁদের আমন্ত্রণ জানিয়েছিলেন। টিকিট পাঠিয়েছিলেন। সব কিছুর পরেও বাবার জন্মদিনে আসার প্রয়োজনীয়তা দেখাননি মারাদোনার কন্যারা। যার ফলে বেজায় চটেছেন ফুটবল ঈশ্বর।  সব ক্ষোভ তিনি ঢেলে দিয়েছেন ফেসবুকে। ঘরের কথা সর্বসমক্ষে প্রকাশ করে দিয়েছেন।  ফেসবুকে ফলাও করে লিখেছেন, তাঁর মেয়েরা এখন আর বাবাকে পাত্তা দেন না। তাঁকে শ্রদ্ধা করেন না। মারাদোনা লিখেছেন, ‘আমি ছ’টা প্রথম শ্রেণির টিকিট পাঠিয়েছিলাম আমার সন্তান ও নাতিদের জন্য। তাঁদের মধ্যে ইয়ানা ও দাইগুইটো এসেছিল। বাকি তিনটি টিকিট ছিল দালমা, জিয়ানিন্না ও বেঞ্জামিনের জন্য। যদিও আমার জন্মদিন বেশ ভালই কেটেছে।’
এর পরেই ক্ষোভ বেরিয়ে পড়েছে মারাদোনার। তিনি যে দালমা, জিয়ান্নিনার কাছ থেকে জন্মদিনের শুভেচ্ছাবার্তা প্রত্যাশা করেছিলেন, সেটাও লিখেছেন ফেসবুকে। মারাদোনা লিখছেন, ‘আমি দালমা, জিয়ান্নিনা ও আমার বাবু বেঞ্জামিনের কাছ থেকে হোয়াটস অ্যাপে শুভেচ্ছা আশা করেছিলাম। কিন্তু ওরা আমাকে তা জানায়নি। আমি এর জন্য দুঃখিত নই। আমি অসন্তুষ্ট হয়েছি। নিজের বাবা বা দাদুর সঙ্গে কেউ এমন আচরণ করে না। জিয়ান্নিনা আমার কল ব্লক করে দিয়েছে। দালমার সঙ্গে আমার সমস্যা। রয়েছে’ মারাদোনা যখন খেলতেন তখন এই মেয়েরাই ছিলেন তাঁর নয়নের মনি। বাবা ও মেয়ের সম্পর্ক এখন অন্য জায়গা গিয়ে পৌঁছেছে। মারাদোনা অভিমান করে বলছেন, ‘ফুটবল ছাড়া তুমি কিছু না। এটাই প্রমাণ হয়ে গেল।’ মারাদোনা কিন্তু এখনও ভালবাসেন তাঁর মেয়েদের। সেই কথা গোপন করেননি ফেসবুকে।